**ՀԻՄՆԱՎՈՐՈՒՄ**

**«ՀՅՈՒՍԻՍ-ՀԱՐԱՎ ՃԱՆԱՊԱՐՀԱՅԻՆ ՄԻՋԱՆՑՔԻ ՆԵՐԴՐՈՒՄԱՅԻՆ ԾՐԱԳԻՐ-ԾՐԱԳԻՐ 3-Ի ՇՐՋԱՆԱԿՆԵՐՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ՎԱՐՉԱԿԱՆ ՍԱՀՄԱՆՆԵՐՈՒՄ ԳՏՆՎՈՂ ՈՐՈՇ ՏԱՐԱԾՔՆԵՐԻ ՆԿԱՏՄԱՄԲ ՀԱՆՐՈՒԹՅԱՆ ԳԵՐԱԿԱ ՇԱՀ ՃԱՆԱՉԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Իրավական ակտի ընդունման անհրաժեշտությունը.**

**Նախագծի նպատակն է Հյուսիս-հարավ ճանապարհային միջանցքի ներդրումային ծրագիր- Ծրագիր 3-ի (այսուհետ՝ Ծրագիր)** շրջանակներում **Լանջիկ-Գյումրի ճանապարհահատվածի վերակառուցման և դեպի վերակառուցվող ճանապարհահատվածի երկայնքով գտնվող հողամասեր մոտեցումներ ապահովելու համար մի շարք տարածքներ հանրության գերակա շահ ճանաչելը։**

**Կարգավորման հարաբերությունների ներկա վիճակը և առկա խնդիրները**

Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի շրջանակներում իրականացվում են Մ 1, Երևան-Գյումրի-Վրաստանի սահման միջպետական նշանակության ավտոմոբիլային ճանապարհի Լանջիկ-Գյումրի հատվածի վերակառուցման աշխատանքները։ Հիշյալ ճանապարհահատվածի վերակառուցման արդյունքում փակվել են ՀՀ Շիրակի մարզի մի շարք բնակավայրերի միջով անցնող՝ ճանապարհահատվածների երկայնքով գտնվող վարելահողերի, սպասարկման օբյեկտների առկա մուտքերը, ելքերը, ինչի հետևանքով սեփականատերերը զրկվում են իրենց հողամասերն օգտագործելու հնարավորությունից։

Խնդրի կարգավորման և դեպի վերակառուցվող ճանապարհի երկայնքով գտվող հողամասեր մոտեցումներ ապահովելու նպատակով տրվել են անհրաժեշտ նախագծային լուծումներ, ինչի արդյունքում լրացուցիչ տարածքների օտարման անհրաժեշտություն է առաջացել։ Առկա է նաև Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի վերաբերյալ ՇՄԱԳ հաշվետվությամբ տրված եզրակացությունը։

Հիմք ընդունելով վերոգրյալը՝ Լանջիկ-Գյումրի ճանապարհահատվածի երկայնքով գտնվող հողամասերի սեփականատերերի սեփականության իրավունքի իրականացումն և Ծրագրի բնականոն ընթացքն ապահովելու նպատակով՝ նախագծով առաջարկվում է ՀՀ Շիրակի մարզի Անի համայնքի Լանջիկ, Ձորակապ, Մարալիկ և Արթիկ համայնքի Հայրենյաց, Լուսակերտ, Հոռոմ բնակավայրերում գտնվող ընդհանուրը 143 հողամասերի օտարման գոտու սահմաններում գտնվող տարածքները ճանաչել հանրության գերակա շահ։

 Նախագծով սահմանվում է նաև, որ օտարվող սեփականության ձեռքբերողը Հայաստանի Հանրապետությունն է, որի անունից հանդես կգա Ծրագիրն իրականացնող կազմակերպությունը՝ «Ճանապարհային դեպարտամենտ» հիմնադրամը։

Օտարման գործընթացը սկսելու վերջնաժամկետն առաջարկվում է սահմանել 2024 թվականի հունիսի 28-ը։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն ՀՀ 2023 թվականի պետական բյուջեի եկամուտներում և ծախսերում փոփոխություններ չի առաջացնում, իսկ 2024 թվականի իրականացվելիք ծախսերը կատարվելու են «Ճանապարհային դեպարտամենտ» հիմնադրամի առկա միջոցների մնացորդի հաշվին:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

ՀՀ կառավարության 2021-2026թթ. ծրագրի3-րդ բաժնի 3․2 կետի համաձայն՝ ճանապարհաշինության բնագավառում ՀՀ կառավարության ռազմավարական խնդիրներից են՝ Հյուսիս-հարավ ճանապարհային միջանցքի Տրանշ 3 (Թալին-Լանջիկ՝ 18,7կմ, Լանջիկ-Գյումրի՝ 27,5կմ, ընդհանուր երկարությունը՝ շուրջ 46,2կմ) ճանապարհահատվածների վերակառուցման աշխատանքների իրականացումը և ծրագրի ավարտը։

**Նախագծի ընդունման ակնկալվող արդյունքը**

Նախագծի ընդունման արդյունքում օրենքով սահմանված կարգով՝ նախնական համարժեք փոխհատուցմամբ կօտարվեն դեպի **Լանջիկ-Գյումրի ճանապարհահատվածի երկայնքով գտնվող հողամասեր** մոտեցումների ապահովելու համար անհրաժեշտ տարածքները՝ ապահովելով ազդակիր համայնքների բնականոն կենսագործունեությունը և Ծրագրի բնականոն ընթացքը։